Az FPH038/87-3/2013. sz. előterjesztés 48. számú melléklete

### HASZNÁLAti szerződés

amely létrejött egyrészről

Budapest Főváros Önkormányzata

székhelye: 1052 Budapest, Városház u. 9-11.

képviseli: Tarlós István főpolgármester

törzsszáma: 735638

adóigazgatási azonosító száma: 15735636-2-41

bankszámlaszáma: 11784009-15490012

statisztikai számjele: 15735636-8411-321-01

mint átadó (a továbbiakban: Önkormányzat), valamint a

Klebelsberg Intézményfenntartó Központ

székhelye: 1055 Budapest, Szalay u. 10-14.

képviseli: Házlinger György főosztályvezető

adóigazgatási azonosító száma: 15799658-2-41

Előirányzat-felhasználási keretszámla száma: 10032000 00329307 00000000

ÁHT azonosítója: 335262

statisztikai számjele: 15799658-8412-312-01

mint átvevő (a továbbiakban: KIK)

(a továbbiakban együtt: **Felek**) között alulírott helyen és napon a következő feltételekkel:

ELŐZMÉNYEK

A nemzeti köznevelésről szóló 2011. évi CXC. törvény (a továbbiakban: Nkt.) 74.§ (1) bekezdése alapján 2013. január 1-jétől „az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel, tanulóval együtt nevelhető, oktatható sajátos nevelési igényű gyermekek óvodai nevelése kivételével - a köznevelési alapfeladatok ellátásáról”. A Kormány a Klebelsberg Intézményfenntartó Központról szóló 202/2012. (VII.27.) Korm. rendelet 3. § (1) bekezdése c) pontjában az állami köznevelési közfeladat ellátásában fenntartóként részt vevő szervként, ennek keretében az állami fenntartású köznevelési intézmények fenntartói jogai és kötelezettségei gyakorlására 2013. január 1-jei hatállyal a KIK-et jelölte ki.

Az 1. pontban meghatározott köznevelési intézményt az Nkt. 74.§ (4)bekezdése alapján az Önkormányzat működteti.

Az Nkt. 74.§ (6a) bekezdése alapján a működtetés feltételeit a Felek a feladatokhoz igazodó, egyedi szerződésben állapítják meg.

Az Nkt. 76.§ (5) bekezdés b) pontja, valamint köznevelési feladatot ellátó egyes önkormányzati fenntartású intézmények állami fenntartásba vételéről szóló 2012. évi CLXXXVIII. törvény (a továbbiakban: Törvény) 8.§ (1) bekezdés a) pontja alapján az Önkormányzat tulajdonában levő, az állami fenntartású köznevelési intézmény feladatainak ellátását szolgáló ingatlan és ingó vagyon – ideértve a taneszközöket, továbbá az intézményben levő eszközöket, felszereléseket –, valamint a 10.§ (1) bekezdése alapján mindazon ingó és ingatlan vagyon, amely az intézmény fenntartói feladatainak ellátását szolgálja, 2013. január 1-jétől a KIK ingyenes használatába került.

A gyermekek védelméről és a gyámügyi igazgatásról szóló 1997. évi XXXI. törvény 151. § (2) bekezdése szerint a fővárosi önkormányzat köteles biztosítani az étkeztetést azon nevelési-oktatási intézményben, amely saját tulajdonában álló ingatlanban működik.

A Felek a Törvény 13.§ (2) bekezdés a) pontja alapján 2012. december 14-én átadás-átvételi megállapodást kötöttek, amelyben meghatározták a KIK ingyenes használatába kerülő ingó és ingatlan vagyonelemek körét.

KIK kijelenti, hogy a nemzeti vagyonról szóló 2011. évi CXCVI. törvény (a továbbiakban: Nvtv.) 3. § 1. pont ac) alpontja szerinti átlátható szervezet.

KIK képviselője  a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (a továbbiakban: Vr.) 17. § (1) bekezdésére hivatkozással büntetőjogi felelőssége tudatában kijelenti, hogy az Önkormányzat felé nincs három hónapnál régebben lejárt tartozása.

A szerződés tárgyát képező vagyonelemek ingyenes használatának és működtetésének részletes szabályait a Felek az Nvtv. 11. §-ában foglalt rendelkezések alapján az alábbiak szerint állapítják meg:

A szerződés tárgya

1. Felek rögzítik, hogy a Törvény 10.§ (1) bekezdése értelmében 2013. január 1-jétől a KIK-et megilleti az átvételre kerülő köznevelési feladatok ellátásához szükséges ingó- és ingatlan vagyon ingyenes használati joga.

Ennek alapján az Önkormányzat használatba adja, a KIK használatba veszi a

Budapesti Egyesített Középiskolai Kollégium (a továbbiakban: intézmény) feladatellátását biztosító, alábbiakban meghatározott ingatlant és ingóságokat:

* 1. Budapest XIV. kerület 32068/6 helyrajzi szám alatt felvett, természetben 1149 Budapest, Mogyoródi út 19. szám alatt lévő, a Fővárosi Önkormányzat kizárólagos tulajdonát képező, 1.729 m² területű, felépítményes ingatlan,
	2. Budapest XIV. kerület 32068/7 helyrajzi szám alatt felvett, természetben 1149 Budapest, Mogyoródi út 21. szám alatt lévő, a Fővárosi Önkormányzat kizárólagos tulajdonát képező, 1.734 m² területű, felépítményes ingatlan, kivéve a jelen szerződés 2. számú melléklete szerinti alaprajzon megjelölt, a Kollégiumok Gazdasági Szervezete által használt 373 m², továbbá a Zuglói Egészségügyi Szolgálat által használt 460 m²,
	3. Budapest XIV. kerület 32068/3 helyrajzi szám alatt felvett, természetben 1143 Budapest, Tábornok u. 22. szám alatt lévő, a Fővárosi Önkormányzat kizárólagos tulajdonát képező, 1.081 m² területű, felépítményes ingatlan,
	4. Budapest XIV. kerület 32068/11 helyrajzi szám alatt felvett, természetben 1143 Budapest, Tábornok u. 24. szám alatt lévő, a Fővárosi Önkormányzat kizárólagos tulajdonát képező, 506 m² területű, felépítményes ingatlan,
	5. az 1. számú melléklet szerinti ingóságok a 2012. december 31. fordulónappal készített leltár szerint.
1. Felek rögzítik, hogy fentiekben megjelölt feladatok ellátásának tárgyi feltételét nem képező ingatlanrészek (1. pont b. alpontban meghatározott ingatlan területén lévő 2. számú melléklet szerinti alaprajzon megjelölt, a Kollégiumok Gazdasági Szervezete által használt 373 m², továbbá a Zuglói Egészségügyi Szolgálat által használt 460 m²) továbbra is az Önkormányzat használatában és hasznosításában maradnak.
2. Felek rögzítik, hogy az 1. pontban szereplő önálló helyrajzi számú ingatlanok úszótelkekként helyezkednek el a Budapest XIV. kerület 32068/1 helyrajzi számon felvett, természetben a Tábornok utca, Várna utca, Mogyoródi út és Pillangó utca által határolt, a Fővárosi Önkormányzat kizárólagos tulajdonát képező, 22.983 m² területű tömbtelken.
3. Felek rögzítik, hogy az intézmény a Wesselényi Miklós Műszaki Szakközépiskola és Szakiskola és az Ybl Miklós Építőipari Szakképző Iskola Budapest XIV. kerület 32068/12 helyrajzi számon felvett, természetben 1149 Budapest, Pillangó u. 32. szám alatt lévő, a Fővárosi Önkormányzat kizárólagos tulajdonában és a KIK vagyonkezelésében lévő telephelyén található tornacsarnokot a szakképző iskolákkal közösen használja.
4. Az Önkormányzat jelen szerződés aláírásával egyidejűleg tájékoztatja a KIK-et, hogy a használatba adott vagyon olyan vagyonelemeket is tartalmaz, amelyek az uniós forrásból finanszírozott, TÁMOP 3.1.4-08/1-2009-0019 azonosítószámú projekt keretében kerültek beszerzésre. A TÁMOP 3.1.4-08/1-2009-0019 azonosítószámú projekt a 2012. december 14. napján aláírt átadás-átvételi megállapodás alapján a KIK részére átadásra került. Ennek megfelelően a KIK, mint projektgazda köteles a projekt fenntartási kötelezettségnek a projekt lezárását követő 5 év időtartamban eleget tenni a pályázati útmutató előírásainak, a Támogatási Szerződés és módosításai rendelkezéseinek, valamint a vonatkozó uniós és magyar jogszabályoknak megfelelően.

Felek jogai és kötelezettségei

1. A KIK a használat tárgyát képező vagyonelemeket kizárólag az intézmény feladatainak ellátására, rendezvények megtartására a jelen szerződésben szabályozott módon használhatja.
2. Az intézmény pedagógiai programjában, szervezeti és működési szabályzatában, házirendjében meghatározott feladatok ellátásának zavarása nélkül, a kollégium munkarendjét figyelembe véve az Önkormányzat, vagy az Önkormányzat által alapított, az intézmények működtetési feladatait ellátó gazdasági szervezet (továbbiakban: gazdasági szervezet) a használat tárgyát képező vagyont – a KIK-kel legalább 8 nappal korábban történt egyeztetést követően – harmadik személy részére bérbe adhatja, azt önkormányzati, egyéb helyi közösségi, kulturális rendezvények lebonyolítása céljából térítésmentesen használhatja. Felek megállapodnak, hogy az Önkormányzat vagy a gazdasági szervezet jogosult –a KIK utólagos tájékoztatása mellett- az ingatlant a szabad kapacitás terhére nyújtott szálláshely-szolgáltatás céljából hasznosítani.
3. A Felek megállapodnak abban, hogy a KIK a használatba adott ingó vagyont kizárólag az Önkormányzat tulajdonában álló ingatlanban működő intézményeken belül használhatja a feladata ellátására. A KIK legalább 15 nappal korábban köteles az Önkormányzatnak bejelenteni, ha az ingó vagyontárgyakat az Önkormányzat tulajdonában álló ingatlanban működő más intézményben kívánja használni. A más intézménybe áthelyezett ingóságok elkülönített nyilvántartásáról a KIK gondoskodik, melyet minden év január 31-ig - előző év december 31-ei fordulónappal - megküld az Önkormányzat részére.
4. Az Önkormányzat az intézmény köznevelési feladatainak ellátását szolgáló ingó és ingatlan vagyont a szerződés időtartama alatt nem idegenítheti el, valamint - jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével - nem terhelheti meg.
5. A KIK-et a használatában lévő vagyonnal kapcsolatban megilletik a használó jogai, és terhelik a használó kötelezettségei – ideértve a számvitelről szóló törvény szerinti könyvvezetési és beszámoló-készítési kötelezettséget, továbbá az Nvtv. szerinti beszámolási, nyilvántartási, adatszolgáltatási kötelezettséget is.
6. A KIK a használatában álló ingó és ingatlan vagyont harmadik személy részére használatba vagy bérbe nem adhatja, birtoklását, hasznok szedése jogát másnak át nem engedheti, nem terhelheti meg és nem idegenítheti el, a vagyont biztosítékul nem adhatja.
7. A KIK biztosítja, hogy az Önkormányzat hirdetményeit az ingatlanban a közösen meghatározott helyen, módon és időtartamban kifüggesztheti.
8. Az Önkormányzat hozzájárul ahhoz, hogy a KIK az ingatlanok címét az intézmény székhelyeként, illetve telephelyeként bejegyeztethesse, azt levelezésében feltüntesse.
9. A KIK köteles a kizárólagos használatában álló és a közös használatra szolgáló vagyont, a központi berendezésekkel és felszerelésekkel együtt rendeltetésszerűen, a közvagyont használó személytől elvárható gondossággal, hatékonyan, energiatakarékosan és költségtakarékosan, az intézmény házirendjének, a vagyonra vonatkozó biztonsági előírások betartásával, mások jogainak és törvényes érdekeinek sérelme nélkül használni.
10. Amennyiben az Önkormányzat tudomására jut, hogy a KIK a vagyont nem rendeltetésszerűen használja, vagy rongálja, a KIK kapcsolattartójához fordulhat, aki köteles 15 napon belül a vagyon használatával kapcsolatos álláspontját írásban az Önkormányzat részére eljuttatni. Amennyiben az Önkormányzat álláspontja szerint a nem rendeltetésszerű használat a továbbiakban is folytatódik az Önkormányzat a KIK elnökéhez fordulhat intézkedés megtétele érdekében. A nem rendeltetésnek megfelelő használat vagy rongálás folytatódása esetén az Önkormányzat a Polgári Törvénykönyvről szóló 1959. évi IV. törvény (továbbiakban: Ptk.) 161.§ (2) bekezdése alapján biztosítékot követelhet a KIK-től.
11. A szerződés időtartama alatt a KIK felelős az ingatlannal kapcsolatos, a tűzvédelmi, munkavédelmi és környezetvédelmi törvényekben és egyéb kapcsolódó jogszabályokban foglaltak betartásáért és betartatásáért.
12. A KIK jogosult az ingatlant saját berendezéseivel ellátni, e berendezések felett szabadon rendelkezhet, és a szerződés megszűnése esetén ezeket saját tulajdonaként elszállíthatja, egyeztetést követően köteles az eredeti állapotot saját költségén helyreállítani.
13. A KIK saját költségén az ingatlanban riasztórendszert, telefonos és számítógépes hálózatot építhet ki emeletek összekötésével együtt. A távközlési szolgáltatóval a KIK az Önkormányzattól függetlenül jogosult a saját nevére távközlési vonalat beköttetni és üzemeltetni. Ezekről előzetesen köteles az Önkormányzatot írásban tájékoztatni.
14. Az Önkormányzat az ingatlanban lévő, a KIK tulajdonát képező vagyontárgyakért felelősséget nem vállal. A KIK e vagyontárgyakra biztosítást köthet.
15. A használatba adott vagyont az Önkormányzat működteti. A működtetési kötelezettség napi végrehajtása érdekében az Önkormányzat, a gazdasági szervezet alkalmazottja, illetve az Önkormányzattal vagy a gazdasági szervezettel kötött szerződés alapján eljáró harmadik fél jogosult a KIK használatában álló ingatlan területére, illetve a KIK által használt irodai és egyéb célú helyiségeibe belépni, ott tartózkodni és munkát végezni, a KIK alkalmazottjától írásban vagy szóban felvilágosítást, információt kérni, az átadott ingó vagyontárgyak meglétét és állagát ellenőrizni.
16. Az Önkormányzat köteles gondoskodni a használatba adott vagyon állagának megóvásáról, karbantartásáról, a feladatellátás céljait szolgáló ingatlan rendeltetésének megfelelő, hatályos köznevelési, tűzvédelmi, munkavédelmi és egészségvédelmi előírások szerinti üzemeltetés biztosításáról, az előírásoknak való megfelelés érdekében végzendő felújítások, pótlások, cserék kivitelezési munkálatainak elvégzéséről, így az ingatlanban levő központi berendezések, az ezekhez csatlakozó vezetékrendszerek működőképes állapotáról, az átvételkori állapotnak megfelelő szinten tartásáról.
17. Az Önkormányzat köteles a működtetéssel kapcsolatos személyi juttatásokat, közterheket, költségeket, díjakat viselni, gondoskodni a használatba adott ingatlan vagyonvédelméről. Az Önkormányzat kizárólag az intézmény rendeltetésszerű működéséhez szükséges, hivatalos ügyben kezdeményezett telefonhívások költségeit köteles viselni. KIK vállalja, hogy a hivatalos ügyben kezdeményezett és a magán telefonhívásokat elkülönítetten kezeli és az intézmény működtetésében illetékes gazdasági szervezet által kiadott telefonkezelési szabályzatot alkalmazottai részére kötelezőnek ismeri el.
18. Az Önkormányzat köteles ellátni minden olyan feladatot, amely ahhoz szükséges, hogy az ingatlanban a köznevelési feladatok megfelelő színvonalon, biztonsággal történő ellátásának feltételei biztosítottak legyenek. Ennek keretében gondoskodik az intézmény működéséhez szükséges eszközök, anyagok, áruk, szolgáltatások megrendeléséről, átadás-átvételéről, raktározásáról, a készletek pótlásáról oly módon, hogy a tárolásukra, elhelyezésükre szolgáló megfelelő méretű helyiségeket a használatba átadott ingatlanban a KIK biztosítja.
19. Az Önkormányzat gondoskodik az intézmény alapító okiratában foglalt feladat ellátásához szükséges technikai berendezések működtetéséről, karbantartásáról, a tulajdonában levő taneszközök javításáról, karbantartásáról és a köznevelési feladat-ellátáshoz szükséges eszközök beszerzéséről. A nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendeletben meghatározott eszközök, taneszközök, felszerelések beszerzésének költségét az intézményvezető javaslata alapján a KIK – a költségvetésében erre a célra előirányzott keretösszeg erejéig – finanszírozza. Az e körbe tartozó beszerzések előtt a KIK elnökének előzetes, írásbeli jóváhagyását be kell szerezni.
20. Az Önkormányzat nem köteles pótolni azt a használatba adott ingó vagyont, amely az Önkormányzatnak fel nem róható ok miatt megsemmisült. Amennyiben a megsemmisült vagyonelem helyébe biztosítási összeg lép, akkor a biztosítási összeg erejéig köteles gondoskodni az Önkormányzat a vagyontárgy pótlásáról.
21. A KIK a köznevelési feladat ellátáshoz véglegesen feleslegessé vált vagyont – beleértve a rendeltetésszerű használat mellett elhasználódott vagy elavult eszközöket is – 20 napon belül köteles az Önkormányzat részére visszaadni, aki köteles azt visszavenni. A KIK a rendeltetésszerű használat mellett elhasználódott vagy elavult eszközök kivételével az egyéb vagyont rendeltetésszerű használatra alkalmas állapotban köteles visszaadni az Önkormányzatnak.
22. Felek megállapodnak abban, hogy az ingatlan rendeltetésszerű használata érdekében átalakítási munkákat végezhetnek.
23. A KIK az Önkormányzat előzetes írásbeli engedélye alapján jogosult az ingyenes használatában álló ingatlant átalakítani, illetőleg a falak, a mennyezet, vagy a padlózat megbontásával, tárgyaknak azokhoz történő rögzítésével járó műveletet végezni. Az ezzel kapcsolatos költségek a KIK-et terhelik.
24. A KIK által végzett átalakítási munkák elvégzését az előzetes egyeztetések és költségkalkulációk kölcsönös elfogadását követően a KIK az Önkormányzattal közösen koordinálja. A KIK által végzett átalakítási munkálatokra vonatkozóan Felek külön megállapodásban rendelkeznek.
25. A KIK beruházásainak, átalakításainak ellenértékének megtérítését az Önkormányzattól nem követelheti, az ingatlanon a beruházás, átalakítás kapcsán keletkezett vagyon növekményen tulajdonjogot nem szerez.
26. Az Önkormányzat a KIK előzetes írásbeli tájékoztatása mellett jogosult a KIK ingyenes használatában álló ingatlant átalakítani, illetőleg a falak, a mennyezet, vagy a padlózat megbontásával, tárgyaknak azokhoz történő rögzítésével járó műveletet végezni.
27. A KIK az Önkormányzat felé a használatában lévő vagyont érintő változásokat a változás bekövetkezésétől számított 5 napon belül köteles jelenteni. KIK az ingatlant fenyegető veszélyről és a beállott kárról haladéktalanul értesíti az Önkormányzatot, és köteles tűrni a veszély elhárítása vagy a kár következményeinek elhárítása érdekében szükséges intézkedések megtételét.
28. A KIK felel minden olyan kárért, amely a rendeltetésellenes vagy szerződésellenes használat következménye. A nem rendeltetésszerű használat folytán keletkezett hibák kijavítása, károk megtérítése a KIK kötelezettsége függetlenül attól, hogy a bekövetkezett hiba, illetve kár alkalmazottjai, ügyfelei, az intézmény tanulói vagy az érdekkörében eljáró személy magatartására vezethető vissza.
29. Amennyiben a KIK tudomására jut valamely tény, körülmény, adat, amely az ingatlan rendeltetésszerű és zavarmentes használatát akadályozza, kár bekövetkezésével fenyeget, a használatában álló vagyon romlásához vezethet, köteles erről haladéktalanul az Önkormányzatot értesíteni. Az értesítés elmaradása vagy késedelme miatt bekövetkezett kárt, illetve költségnövekedést a KIK köteles viselni.
30. Tulajdonosi ellenőrzés

Az Önkormányzat mint tulajdonos évente legalább egy alkalommal, a nevelő-oktató munka, illetve a KIK működésének zavarása nélkül ellenőrizheti az önkormányzati vagyon rendeltetésszerű használatát a Vr. vonatkozó rendelkezései alapján.

Az ellenőrzés során az Önkormányzat képviselője jogosult

a) a KIK használatában álló ingatlan területére, illetve KIK által használt irodai és egyéb célú helyiségeibe belépni és ott tartózkodni,

b) az ellenőrzés tárgyához kapcsolódó iratokba és más dokumentumokba, elektronikus adathordozón tárolt adatokba – a külön jogszabályokban meghatározott adat- és titokvédelmi előírások betartásával – betekinteni, azokról másolatot, kivonatot, tanúsítványt készíteni

c) a KIK alkalmazottjától írásban vagy szóban felvilágosítást, információt kérni,

d) az átadott ingó és ingatlan vagyontárgyak meglétét és állagát ellenőrizni.

Működési költségek viselésének szabályai

1. Felek rögzítik, hogy a működési költségeket a nemzeti köznevelésről szóló törvény végrehajtásáról szóló 229/2012.(VIII.28.) Korm. rendelet (a továbbiakban: Kormányrendelet) mindenkor hatályos 8. melléklete alapján osztják meg. A Kormányrendelet meghatározza az Önkormányzat finanszírozási körébe tartozó dologi kiadásokat, minden egyéb – a Kormányrendelet 8. mellékletében nem szereplő - az intézményt érintő kiadás a KIK finanszírozási körébe tartozik.

A szerződés megszűnése

1. A szerződést Felek határozatlan időtartamra kötik. Felek rögzítik, hogy a KIK a szerződés 1. pontjában és 1. számú mellékletében rögzített vagyont a Törvény alapján 2013. január 1-jétől ténylegesen használja. A szerződés megszűnik, ha az állami köznevelési feladat ellátása az 1. pontban meghatározott ingatlanban megszűnik.
2. A KIK a használati joga megszűnése esetén, a megszűnés napjától számított 20 napon belül köteles az ingatlant kiüríteni és azt rendeltetésszerű használatra alkalmas állapotban átadás-átvételi jegyzőkönyv felvétele mellett az Önkormányzat részére átadni.
3. Amennyiben a KIK az ingatlant az előírt határidőig nem hagyja el, az Önkormányzat jogosult a helyiségeket birtokba venni, a KIK helyiségekben található ingóságairól két tanúval hitelesített leltárt készíteni, és a KIK-et az ingóságok 8 napon belüli elszállítására írásban felszólítani.
4. Amennyiben a KIK az írásbeli felszólítását követő 8 napon belül nem szállítja el ingóságait, az Önkormányzat jogosult a KIK-nek az ingatlanban lévő vagyontárgyait a KIK költségén elszállíttatni, és megfelelő helyen történő raktározásáról a KIK költségén gondoskodni.
5. A szerződés megszűnése esetén a KIK csereingatlanra igényt nem tarthat.

Egyéb rendelkezések

1. Ha a jelen szerződés valamely része érvénytelen vagy azzá válik, vagy a jelen szerződés valamely rendelkezése a továbbiakban nem alkalmazható, a jelen szerződés egyéb rendelkezései továbbra is teljes hatállyal bírnak, kivéve, ha az érvénytelen vagy érvénytelenné vált rész nélkül a Felek a jelen szerződést nem kötötték volna meg, és az érintett rész megfelelően nem módosítható. Jelen szerződés csak írásban, a Felek egybehangzó akaratával módosítható.
2. Felek a jelen szerződés teljesítésével kapcsolatos nyilatkozataikat írásban, levél, elektronikus levél és fax útján közlik egymással.
3. Az értesítés személyes kézbesítés esetén a másik Fél általi átvétel napján, postai küldemény esetén a tértivevényen feltüntetett napon, elektronikus levél, illetve fax esetén az elektronikus levél vagy fax megküldését igazoló jelentésen feltüntetett időpontban tekinthető közöltnek.
4. Kapcsolattartók kijelölése: Felek a működtetési feladatok, illetve a használat Önkormányzat által történő ellenőrzése során kapcsolattartóként az alábbi személyeket jelölik meg:

Önkormányzat: Pölöskei Gáborné főosztályvezető, tel.: 06-1/327-1115, e-mail: poloskeig@budapest.hu

Kollégiumok Gazdasági Szervezete: Lunger Judit igazgató, tel.: 06-1/606-6101, e-mail: lunger.judit@gsz.budapest.hu

KIK: Házlinger György főosztályvezető, tel.: 06-1/795-1170, e-mail: gyorgy.hazlinger@klik.gov.hu

Felek rögzítik, hogy a jelen szerződés teljesítésével kapcsolatos nyilatkozataik a fenti kapcsolattartók útján tekinthetők közöltnek.

1. Felek megállapodnak abban, hogy a szerződésből adódó, vagy azzal kapcsolatban felmerülő vitákat vagy nézetkülönbségeket elsősorban tárgyalások útján rendezik.
2. A szerződésre egyebekben a Ptk., különösen a haszonélvezetre vonatkozó szabályai, az Nvtv. és a Vr. előírásai az irányadók.
3. Szerződő Felek a szerződést együttesen elolvasták, és a közös értelmezést követően, mint akaratukkal mindenben megegyezőt, cégszerűen aláírták.
4. A szerződés 7 eredeti példányban készült és 9 számozott oldalból áll, amelyből 4 példány az Önkormányzatot, 3 példány a KIK-et illet meg.

A szerződés a mellékleteivel együtt érvényes. Az 1. számú melléklet Felek részére 7 példányban digitális adathordozón (CD-n) a szerződés aláírásával egyidejűleg átadásra kerül. Felek rögzítik, hogy a digitális adathordozón átvett 1. számú mellékletet a 2012. december 31. fordulónapi állapotot tükröző érvényes eszköz- és vagyonleltárként fogadják el.

Mellékletek: 1. számú melléklet: Eszköz- és vagyonleltár

 2. számú melléklet: Alaprajz

Kelt: Budapest, 2013.

|  |  |
| --- | --- |
|  **Budapest Főváros Önkormányzata****Tarlós István főpolgármester megbízásából Csomós Miklós főpolgármester-helyettes**Pénzügyi ellenjegyzés:2013…………….hó……….napján |  **Klebelsberg Intézményfenntartó Központ****Házlinger György****főosztályvezető**2013. …………..…..hó………napján |
|   Verő Tibor pénzügyi főosztályvezető Önkormányzat | ……………………………….. |

Főjegyző megbízásából:

………………………..

dr. Kelemen Barnabás

 aljegyző

2013. …………..…..hó………napján

Ellenjegyzem:

…………………………………….

2013. …………..…..hó………napján